EUROPOS PARLAMENTO IR TARYBOS SPRENDIMAS Nr. 167/2006/EB
2006 m. sausio 18 d.
dėl tam tikrų trečiųjų šalių veiklos krovininės laivybos srityje
(kodifikuota redakcija)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 80 straipsnio 2 dalį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos (2),
kadangi:
(1)
1978 m. rugsėjo 19 d. Tarybos sprendimas 78/774/EEB dėl tam tikrų trečiųjų šalių veiklos krovininės laivybos srityje (3) buvo iš esmės keičiamas (4). Siekiant aiškumo ir racionalumo minėtas sprendimas turėtų būti kodifikuotas.
(2)
Reikėtų sukurti informacines sistemas, kurios įgalintų Bendrijos institucijas gauti informaciją apie trečiųjų šalių laivynų, kurių praktika yra žalinga valstybių narių laivybos interesams, veiklą, ypač kai tokia veikla neigiamai veikia valstybių narių laivynų konkurencingumą tarptautinėje jūrų prekyboje. Tokios informacinės sistemos turi palengvinti konsultacijas Bendrijos lygiu.
(3)
Reikėtų numatyti galimybę Bendrijos lygiu imtis reikiamų priemonių, kuriomis besiremdamos valstybės narės galėtų bendrai imtis atsakomųjų veiksmų tam tikrų trečiųjų šalių vykdomos krovininės laivybos veiklos atžvilgiu,
PRIĖMĖ ŠĮ SPRENDIMĄ:
1 straipsnis
Kiekviena valstybė narė imasi visų būtinų priemonių, kad būtų sukurta sistema, sudaranti sąlygas rinkti informaciją apie trečiųjų šalių laivynų, kurių praktika yra žalinga valstybių narių laivybos interesams, veiklą, ypač kai tokia veikla neigiamai veikia valstybių narių laivynų konkurencingumą tarptautinėje jūrų prekyboje.
Ši sistema turi įgalinti kiekvieną valstybę narę tokiu mastu, kokio reikia pirmoje pastraipoje minimiems tikslams pasiekti, rinkti informaciją apie:
a)
siūlomų krovininės laivybos paslaugų lygį;
b)
atitinkamose valstybėse narėse į tokias paslaugas teikiančius laivus pakrautų ar iš jų iškrautų prekių pobūdį, kiekį, vertę, kilmę ir paskirties vietą;
c)
tokių paslaugų tarifų lygį.
2 straipsnis
1. Taryba kvalifikuota balsų dauguma nusprendžia, kurių trečiųjų šalių laivynams bendrai taikoma ši informacinė sistema.
2. 1 dalyje minimame sprendime nurodomas krovininės laivybos tipas, kuriam turės būti taikoma ši informacinė sistema, jos įdiegimo data, informacijos teikimo periodiškumas ir kokios rūšies 1 straipsnio antrojoje pastraipoje nurodyta informacija bus renkama.
3. Kiekviena valstybė narė savo informacinių sistemų surinktą informaciją periodiškai arba Komisijos prašymu pateikia Komisijai.
4. Komisija apibendrina visą Bendrijos informacinių sistemų sukauptą informaciją. Šiai informacijai taikomas 1977 m. rugsėjo 13 d. Tarybos sprendimo 77/587/EEB, nustatančio konsultavimosi dėl valstybių narių ir trečiųjų šalių santykių sprendžiant laivybos klausimus ir su šiais klausimais susijusios veiklos tarptautinėse organizacijose tvarką (5), 4 straipsnis.
3 straipsnis
Laikydamosi Sprendimu 77/587/EEB nustatytos konsultavimosi tvarkos ir remdamosi, inter alia, 1 straipsnyje minėta informacine sistema gauta informacija, valstybės narės ir Komisija reguliariai tikrina 2 straipsnio 1 dalyje minimuose sprendimuose nurodytų trečiųjų šalių laivynų veiklą.
4 straipsnis
Taryba, veikdama vieningai gali nuspręsti valstybių narių santykiuose su trečiąja šalimi ar trečiųjų šalių grupe, kurių atžvilgiu priimtas 2 straipsnio 1 dalyje nurodytas sprendimas, bendrai taikyti atitinkamas jų nacionaliniuose teisės aktuose įtvirtintas atsakomąsias priemones.
5 straipsnis
Valstybės narės išsaugo teisę vienašališkai taikyti savo nacionalines informacines sistemas ir atsakomąsias priemones.
6 straipsnis
Sprendimas 78/774/EEB panaikinamas, nepažeidžiant valstybių narių įsipareigojimų dėl to sprendimo įgyvendinimo terminų.
Nuorodos į panaikintą sprendimą laikomos nuorodomis į šį sprendimą ir skaitomos pagal II priede pateiktą atitikmenų lentelę.
7 straipsnis
Šis sprendimas skirtas valstybėms narėms.
Priimta Strasbūre, 2006 m. sausio 18 d.